Boer glo deur sy vrou doodgeskietArgieffoto bloot ter illustrasie. (Foto: Andri Tambunan / AFP) ŉ Boer van die Oos-Kaap is Sondag dood in sy huis aangetref nadat sy vrou hom na bewering doodgeskiet het. Sedert die noodlottige voorval is die 60-jarige Gideon van Eck se vrou in hegtenis geneem en weer vrygelaat. Kapt. Andre Beetge, polisiewoordvoerder, sê Van Eck is om 20:35 op die plaas Bakenkop net buite Kariega doodgeskiet. Van Eck se vrou is ná die voorval in hegtenis geneem en is Dinsdag na die Kariega-landdroshof geneem vir haar eerste verskyning. “Die saak is egter nie op die hofrol geplaas nie en die verdagte is vrygelaat voor haar verskyning,” sê hy. Hoewel ŉ saak van moord deur die polisie op Uitenhage aanhangig gemaak is, het die senior staatsaanklaer gesê die saak verg verdere ondersoek voor ŉ verdagte voor die hof gedaag kan word. “Sodra die ondersoek genoegsaam vorder, sal die dossier na die staatsaanklaer teruggestuur word. Daar sal dan besluit word of vervolging ingestel moet word.” Die presiese besonderhede oor wat presies op die aand van Van Eck se dood gebeur het, is in hierdie stadium onduidelik.